ย้ำเตือนนายจ้างสถานประกอบการ อย่ารับคนต่างด้าวหลบหนีเหตุความไม่สงบในเมียนมาทำงานเด็ดขาด เสี่ยงแพร่โควิด-19
นายสุชาติ ชมกลิ่น รัฐมนตรีว่าการกระทรวงแรงงาน กล่าวถึงข้อกังวลกรณีคนต่างด้าวสัญชาติเมียนมาอาจหลบหนีสถานการณ์ความไม่สงบในประเทศเข้ามาในไทย ว่า จากการรับฟังการรายงานของหน่วยงานความมั่นคงในที่ประชุมว่าได้มีการตรึงกำลังพื้นที่ชายแดนอย่างแน่นหนา เฝ้าระวังตลอด 24 ชั่วโมง ในส่วนของกระทรวงแรงงานมีหน้าที่ดูแลตรวจสอบสถานประกอบการ ซึ่งได้ดำเนินการเร่งรัดให้คนต่างด้าวที่แจ้งบัญชีรายชื่ออยู่ทำงานอย่างถูกต้องตามกฎหมาย ดำเนินการตรวจคัดกรองเชื้อโควิด-19 ให้แล้วเสร็จโดยเร็ว หลังจากนั้นจะมีมาตรการตรวจเข้มสถานประกอบการ หากพบจ้างคนต่างด้าวผิดกฎหมายจะบังคับใช้กฎหมายจริงจัง พร้อมย้ำเตือน นายจ้าง/สถานประกอบการอย่ารับคนต่างด้าวที่หลบหนีเข้าเมืองเข้าทำงานเด็ดขาด ขอให้คำนึงถึงปัญหาโดยรวมของประเทศที่อาจเสี่ยงก่อให้เกิดการแพร่ระบาดของโรคโควิด-19 ระลอกใหม่ นอกจากนี้ ได้สั่งการให้กรมการจัดหางานตรวจเข้มสายนายหน้าเถื่อน โดยเฉพาะจังหวัดในพื้นที่ติดพรหมแดนเมียนมา หากตรวจสอบพบการฝ่าฝืนกฎหมาย นายจ้างที่จ้างคนต่างด้าวโดยไม่มีใบอนุญาตทำงาน หรือให้คนต่างด้าวทำงานนอกเหนือจากที่มีสิทธิจะทำได้ มีโทษปรับตั้งแต่ 10,000-100,000 บาทต่อคนต่างด้าวที่จ้างหนึ่งคน หากกระทำผิดซ้ำต้องมีโทษจำคุกไม่เกิน 1 ปี หรือปรับตั้งแต่ 50,000 – 200,000 บาท หรือทั้งจำทั้งปรับ และห้ามจ้างคนต่างด้าวทำงานเป็นเวลา 3 ปี และคนต่างด้าวที่ทำงานโดยไม่มีใบอนุญาตทำงานหรือทำงานนอกเหนือจากที่มีสิทธิจะทำได้ จะมีโทษปรับตั้งแต่ 5,000 – 50,000 บาท และถูกผลักดันส่งกลับ